Some Kepo Tariakosane Oyapo.
Aporo Hinamo Yakosane Oyapo.
Yu aporomo aporo hinamo yakoraka yano motorapo. Asiamo sawi wo aporo hinamo metakira yakosane popasapo. Aporo hinamo yakosa amo yanoane oyapo. Maria, Yone, Yamese, Yosefe, Saemone, arirakano metakira soko yakosane risikinapo.
Yasu
Yasu hauaka wo rea maiya amo, aporo metakira Yasu yano taesa risiapo. Yasu yano yakaisa risiasamo Yasu Keresoaki Nasare aporo, airapo. Sawi wo popasane Yasu Parápase tipura makesa reapo. Asiāne Nasare aporo Yasuane rusua kurakano, Yasu Parápaseane tonotaesapo. (Matiu 27:15-26)
Herote
Yu aporomo hauaka ane Rome kamani aporomo asekea reapo. Herotemo Yu aporoane unihaeaka asekea rekeasimo Rome kamanimo murikimasapo. Ipu someraka, Heroteane unihae kárapo, airapo. Yu aporoane sesehoasimo, Kotimo ape rakaritaesane Herotemo efera hunia kisiapo. Asiane Herotemo Yu aporo yakai rusua kusuasamo, ipu eane hisisapo. Arirakano Yasu takapesa maiya amo, Herotemo Yu aporomo aporo hokosa fete suane rukua fasapo. (Matiu 2:1-22)
Herote ane kusuakipoko, epo hokosa kitafusuane e finihaoa risiapo. Arirakano epo hokosa meta yano motosa Herote Atipasemo Kariri hauaka asekea reapo. Herote ipi ata yakosa amo Yone he tapukumarerane mawi patesapo. (Maka 6:14-29) Arirakano Herote hakása yiamo Yasu hukurusuapo. (Ruki 23:6-12) Arirakano Herote meta ipi makasa kaua yakosa ane Yutia hauaka á reke, Keresoa paosa aporoane mokoatikisapo. Mokoatikiraka Yonemo mamanea Yamese ane rusua kukua, Pitane soko tipura makesapo. (Tarira Aporo 12:1-23)
Aporo Kekepo Risia amo Yanoane Oyapo.
Aporo Raipa Roposa
Isiapo hauaka wo aporo raipamo aporo posepoko makata rakisiapoko makata ropo marapo. Arirakano hauaka metakira aporo metakiramo ipoko makata rakisimo, aporo makata forosane soko, aporo tákehoanafonosane soko, roponapo. Aporo roposa amo roposa wafaya akipoko wafororaka rakirapo. Wafororaka rakisiane makata ropo marafapo. Aporoane aporo posemo roposasamo, kamenakanafaraka matewanapo. Aporo raipa roposa amo ipi hemakapusua anaka ainafapo. Aporo posemo ipi hemakapusua hákasane kekemanapo.
Aporo Unihae
Isiapo aporo fanane Unihaepo, airapo. Iyipi hauaka á aporo hinamomo unihaeane Feropo, airapo. Arirakano Rome aporomo unihaeane Sisapo, airapo. Ikirisi meaka Kinipo, airapo. Asiamo Fero soko, Sisa soko, Kini ayiáka yano horane namo kakaro ipu yanoane ayafapo. Ipu makata rakisimo ayiáka yano kasapo.
Ferese Aporo
Yu aporo metakira namina susu parakuraka kikisiraka risiapo. Kotimo somemane Moseseaki kasane aporoamo koteaka kekemahoasimo somemane metakira ripaka marekea someraka risiapo. Asiamo aporomo somemaneane ipu makárasapo. Ipu somemaneane Yasumo kekemahoanafonorakano ipu Yasuaki rakumarekea risiapo.
Pirisiti Aporo
Mosesemo ipi mae Erone reapo. Maiya amo Kotiane kekerehoasimo Kotimo Farae ape kiniesapo. Kinierakano Yu aporomo Farae Apeane kisiapo. Arirakano Kotimo Farae Apea rakisimo Eronemo pirisiti aporo fanaraka rakisimo murikimasapo. Asiamo Eronemo wainepe pusua aporoane su pirisiti aporo risiapo.
Fana pirisiti aporomo Kotimo Farae Apea makata rakiraka risiapo. Arirakano Yasu hauaka wo rea maiya amo, pirisiti aporo yakaimo Kotimo ape Yarusarame sitia makata rakiraka risiapo.
Pirisiti aporomo aporo hinamo supoko farimaka kurikuriraka risiapo. Arirakano aporo hinamomo makata watikisane Kotimo mafahoasimo, makata kakayia mokoa pesane, pirisiti aporomo rukua paikia Kotiaki karaka risiapo.
Rífai Aporo
Wate fana Yakopemo aporo hokosa kenosu hokono murisiapo. Aporo hokosa kenosu á hokosa metane Rífai yano motosapo. Rífaimo wainepe pesane Rífai aporo ira yano motosapo. Rífai aporo ira amo Kotimo apea raiparaka rakisiapo. Arirakano ipu pirisiti aporomo rakirane rakisiafapo.
Satusi Aporo
Satusi aporo airakane, namo kakaro aporo ira yanofapo. Satusi aporo airakane, namina kikisiraka haku kepomarekea rakiraka risiapo. Satusi aporo metakira piristi aporo rakisiapo. Satusi aporo airakane metakira mone kára toa aporopo. Metakira yano káraraka risike, Yu aporomo kanisororaka rakiraka risiapo. Satusi aporomo hemakapuraka, aporo kusuane turikia pukusafapo, aíyaka hemakapusuapo.
Porofete Aporo
Wate fana Ho Kotesa hauaka wo peasiraka, Kotimo ipi hemakapusuane aporo hinamo suaki some kakasimo, ipi some kará porofete aporoaki somesapo. Porofete aporoamo kaikia, aporo hinamoaki kakama some kasapo. Porofete aporo metakira risiane Aesaya, Iraiya, Tanio, arirakano Yona ayapo. Arirakano aporo metakira soko porofete apororaka risiapo. Maiya omo soko Kotimo aporo hinamoaki ipi hemakapusuane somehoasimo, porofete aporoaki somerapo.
Hauaka Yano Motosa Amo Kepoane Soko, Aporo Yano Taesa Amo Kepoane Soko Oyapo.
Isiraya
Aporo hinamo su hauaka kara wo Kotimo ainane hemakapusimo, Eparahamemo soko epo wainepe pesa aporoamo soko iaki tarisimo murikimasapo. Arirakano Eparahamemo maeya Aisakepo. Aisakemo maeya Yakopepo. Yakopemo aporo hokosa kenosupo. Aporo kenosu amo aporo ira kenosu faserepesapo. Yakope sisimaraka rea maiya amo, Kotimo e yanoane sanasiraka, Isiraya yano motosapo. Asiamo Yakopemo wainepe pesa aporo hinamoane Isiraya aporo hinamopo, airapo.
Yasu hepene yapura hisiakipoko, Rome ame aporomo Yu aporo hinamoane rukua mokoatikisapo. Rukua mokoatikirakano Yu aporo hinamomo ipu namina hauaka ane metakarikia teketarikia pusuapo. Amo patera Yu aporomo hauaka ane yunu aporo metakiramo asekea risiapo. Ayipe pukua, keremisi 1948 amo kepomarekea, hauaka ane Isiraya hauakapo, aíyaka hauaka kara wo kamani yakaimo aoraka someaka masapo. Asiamo Isiraya aporo hinamo hauaka kekepo arisiane metakarikia, Isiraya hauaka á pukua risikinapo. Asiamo Isiraya ane yano motosane hauaka soko, aporo hinamo soko, Isiraya aíyaka yano motosapo.
Yu Aporo
Wate fana Yosuamo aporo hinamo karikia peraka, iane Kenane hauaka á pauraka risiapo. Hauaka ane parakuraka, sape meta yano motosa Yuta hauakapo. Asiamo aporo Yuta hauaka á risiane, aporo metakiramo someraka, iane Yu aporopo. Keseke aporo ira keno suane aporomo someraka, iane Yu aporopo, airapo. Maiya omo soko isiapo someraka, iane Yu aporopo, airapo.
Hipuru
Hipuru aporoane Yu aporopo, airapo. Wate fana Eparahame rea maiya amo, ipu someraka Eparahame Hipuru aporopo, aisapo. Epo makasa kaua wainepe pusua maiya amo, i Iyipi hauaka risia maiya amo iane Hipuru aporopo, aisapo. Maiya omo Yu aporoane isiapo Hipuru aporopo, airafapo. Asiāne Isiraya hauaka á Isiraya aporo risikino ipu Hipuru meane somerapo.
Hauaka Soko Taone Soko Yano Taesane Oyapo.
Sameria
Sameria taoneane soko, Sameria hauaka ane soko, Yarusarame sitiane makama ra, he Kariri ane makama roraka, titipia rekenapo.
Wate fana Yu aporoane Sameria hauaka á risiapo. Aporo yakaimo Kotimo somemaneane metakarisiasamo Kotimo iane fanasisapo. Asiria aporo unihae, ipi ame aporoyaki peraka, Sameria aporoyaki yunu wekea, Sameria aporoane marokesapo. Marokeraka, Sameria aporo hinamo yakai Asiria hauaka á karikia pukua, i risikiasimo murisiapo. Arirakano Asiria aporo unihaeamo Asiria aporo hinamo metakira karikia pukua, Sameria hauaka á risikiasimo murisiapo.
Asiasamo Asiria aporo hinamoane Sameria aporo hinamoyaki sarimaraka suasuaraka risiapo. Asiasamo Sameria aporomo Kotimo somemaneane koteaka kekemasafapo. Arirakano Kotiaki kekerehoasimo Kotimo ape Yarusarame sitia kisiane ipu metakarisiapo. Ipu Kotiaki kekerehoko ape meta Sameria taoneane makeraka kisiapo. Yu aporomo hemakapuraka, “Sameria aporoamo Kotimo somemaneane kekemarakarifapo,” aíyaka hemakapuraka rakumarekea risiapo.
Yarusarame
Wate fana Tefete unihaeaka reamo, epo ape soko Kotimo ape soko kiakosakipoko Yarusarame sitiane murikimasapo. Asiasamo Yarusarame sitiane Tefetemo sitipo, airapo. Arirakano Yasu hepene yapura hisiakipoko, Rome aporomo Yarusarame sitiane rakaritaesapo. Rakaritaesa amo patera, aporo metakiramo Yarusarame sitiane efera hunia kisiapo. Arirakano maiya metakiramo yunu aporomo pekea, Yarusarame sitiane mokoatikisapo. Maiya omo Isiraya aporomo Yarusarame sitiane asekea risikinapo.
Yarusarame siti tipia ape yakai kisiane, ekemo rururaka toperemotosapo. Toperemotosasamo tapesekeno, yao takua ape yakai kisiapo. Aporomo someraka Yarusarame siti Pate soko, Yarusarame siti Kawe soko kisiapo, airapo. Yarusarame siti Kawe kisiane hauaka wo aporomo kisiapo. Arirakano Yarusarame siti Kaweane Kotimo hepene yapura maroposane hakupo. Kotimo sitiane aporo hauaka wo risiamo aserafapo. Yonemo hákasa asekea, Some Faremaresa Tarisia sawia popasapo. Yarusarame siti Kawe Kotimo kisiane hepene yapunaka peakosapo.
Rome
Rome aporo unihae Sisamo hauaka sua yunu wekea winiraka, aporo hinamoane epo unihaeaka asekea reapo. Asiamo hauaka suane epo asekea rekeasimo, kamani aporo yakai murikimasapo. Murikimaka, Pairatemo Yutia hauaka ane asekea rekeasimo murikimasapo. Hauaka wafayamo Rome kamaniyaki werapaka, epo Rome ame aporo yakai amo asekea risikiasimo pusiesapo. Epo Herotemo unihaeaka asekea rekeasimo murikimasapo. Asiasamo Yu aporomo saperaka Rome kamaniane metakarikia pusimo ipu hemakapusuapo. Arirakano Yu aporomo hemakapuraka, “Yasumo isu unihaeaka asekea reke, Rome kamaniane metakarikia pusiehokosapo,” aíyaka hemakapusuapo.
Yutía
Wate fana Tefete unihaeaka rea maiya amo, epo Yu aporo hinamo suane asekea reapo. Maiya amo, Yarusarame siti makeraka hauaka ane yano motosa Yúta hauakapo. Arirakano hauaka sape metane Isiraya hauakapo. Arirakano Yasu hauaka wo pekea rea maiya amo, Yu aporomo hauaka ane parakusapo. Parakuraka Yarusarame siti makeraka reane Yutía hauakapo, airapo. He Kariri makeraka reane Kariri hauakapo, airapo. Tipiane Sameria hauakapo, airapo.
Hauaka Watikisane
Fana Kiriki meaka Nu Tesetamane popasa aporoamo Hétisi hauaka ane soko, Kehéna hauaka ane soko popasapo. Arirakano aporomo Kiriki meane maparitaeraka Ikirisi meaka maroporaka popasapo. Maroporaka popasane Hétisi hauaka yano motosane soko, Kehéna hauaka yano motosane soko, popasafapo. Hauaka tetáne watikisasamo ipu Heao hauaka yano motosane popasapo. Arirakano maiya omo aporomo Heao hauaka popasane koteaka takekea hemakapuraka, fana Hétisi hauaka popasane efera hunia Hétisi hauaka poparakanapo. Asiāne Kehéna hauaka ane Heao hauakapo, aíyaka poparakanapo.
Hétisi Hauaka
Hétisi hauaka ane aporomano kusua hoane i hukurukusa maiya ane fasere peasimo hauaka á kau risikinapo. Yu aporo metakiramo someraka, Hétisi hauaka ane sapea aporomano watikiaka risia kusua hoane kau risikinapo. Arirakano enonoraka sapea aporomano koteaka risia kusua hoane sape meta kotesa á kau risikinapo, airapo.
Heao Hauaka
Heao hauaka ane Kiriki meaka Kehéna airapo. Kehéna kepoane oyapo. Yarusarame ruru yao takua Kehéna hauaka reapo. Wate fana Kehéna hauaka á, Yu aporo unihae metakiramo namina hokosa rukua, eke kima á paikia, kotafe kotiaki kasapo. Keseke makata aina watikisane Yu aporo unihae metamo rukupatesapo. Asiamo hauaka ane watikisasamo ipu makata pepeno soko makata kusuane soko mokoateraka, iramo pairapo. Kehéna hauaka á ira paisia ane kopakapurafapo.
Kaisie. Kehéna hauaka Yarusarame siti makeraka reane namo kakaro Heao hauaka ayafapo. Kehéna hauaka ane watikisasamo aporomo someraka, Kotimo fanasina hauaka ane Kehéna asíapo, airapo. Keseke hukuarura maiya amo, Kotimo aporo hinamo takekea parakuraka, aporo hinamo watikisane Heao hauaka á fanasihoko pusiehokosapo. Heao hauaka á ira rufi kopakapurafaraka yaiya inaraka rekeakosapo.
Kotiaki Kekerena Apeane Oyapo.
Farae Ape
Wate fana yao kauanea Mosesemo Yu aporo hinamo su karikia pusua maiyamo, Kotimo Moseseaki someraka, “Anoaki kekerehoko repo Farae Ape kinie,” aisapo. Asiamo repo Farae Apeane hemakapuko Hipuru sawia sapota 9 á menohoanie. Arirakano Farae Apeane Pisini meaka, “Haus sel,” aíyaka popasapo.
Kotimo Ape
Yarusarame sitia Kotimo apea pirisiti aporomo rakisiapo. Aporo hinamomo ipu makata watikisane mafahoasimo, saro ponomakau soko metao, saro sipi soko metao maka perakano, pirisiti aporomo rukua paikia Kotiaki kasapo. Ayiáka Kotiaki rukua kará ape meta kisiafapo. Yarusarame sitia hákasa pirisiti aporomo paikia Kotiaki kasápo. Arirakano Yasu hepene yapura hisiakipoko, keremisi 37 su faraka, Rome ame aporomo Yarusarame sitiane rakaritaesapo. Rakaritaeraka Kotimo apeane soko rakaritaesapo. Rakaritaerakano Yu aporomo Kotimo apeane efera hunia kisiafapo. Arirakano Kotimo apeane Pisini meaka, “Tempel,” aíyaka popasapo.
Sése Ape
Yasu Kereso hepene yapura hisiakipoko, Keresoa paosa aporo hinamo sarimaraka, toa apeane sése apepo, airapo. Asiamo sése apea Kotiane soko, Yasu Keresoane soko, makáraraka kekerenapo. Arirakano sése ape yano metane kurikuri apepo, airapo.
Yu Aporomo Sarimana Ape
Yu aporomo hauaka sua, apea soko, taonea soko, Yu aporomo Kotiaki kekerehoko Yu aporomo sarimana apea perapo. Ape á Yu aporo sisimamo soko, Somemane Tisa aporomo soko rakirapo. Fenena maiya amo ipu Kotimo sawi popasane menoraka, Kotiaki kekereraka kesaraka, ayiáka Kotiaki kurikurinapo. Apea sere metakiramo Somemane Tisa aporomo Yu aporomo hokosane sukurunapo. Arirakano makata meta fasereperakano soko, apea i sarimaraka me rurapo. I su auaraka risikiasimo, apea makata hukururaka soko hukururapo. Arirakano Yu aporomo sarimana apeane Pisini meaka, “Haus lotu,” aíyaka popasapo. Asiāne Yu aporomo sarimana apea ipu Yasu Keresoane makáraraka kekerehoanafononasamo, isiapo kurikuri apepo, aíyaka popasafapo.
Kotimo Aporo Hinamoyaki Someaka Masane Oyapo.
Kotimo Fana Someaka Masane
Fana Kotimo Yu aporo hinamoaki someaka masapo. Kotimo ipi somemane Moseseaki somerakano, Mosesemo aporo hinamo suaki somesapo. Yu aporomo Kotimo somemane ane kaikia kekemarakanone, ane Kotimo iane asekea rekeakosapo, aisapo. Airakano Yu aporomo someraka, “Isiapo Kotimo somemaneane kekemahokosapo,” aisapo. Airakano Mosesemo makata kakayia yapimo aporo hinamoane wakirusuapo. (Kisim Bek 24:6-8) Asiamo Kotimo Fana Someaka Maraka ayiakakosapo aisane yapimo murikimaka tarisiapo.
Kotimo Kawe Someaka Masane
Kotimo aporo hinamo su ararehokosane Kawe Someaka Masapo. Aporo hinamomo Yasu Keresoaki himu hakásaraka hemakapukua risikinone, Kotimo iane mafasiakosapo. Asiamo aporo hinamomo hemakapusimo Yasu ira matopesa paremarekea kusua maiya amo, Yasumo yapimo tarisiapo. (Hipuru 7:22, 8:6, 10:16, 12:24)
Yasumo Yano Motosa Metakirane Oyapo.
Aporomanomo Tákeane
Yasu hauaka wo pekea reke, aporo hinamo suaki Yasumo kakama someraka, “Ano Kotimo hokosapo,” aíyaka somesafapo. Epo some akara sereamo, epo ipiane someraka, “Ano Aporomanomo Tákepo,” aisapo. Yasuane ipi kakaro Kotipo, arirakano eane kakaro aporopo.
Kereso
Isiapo Yasu yano horaka Yasu Kereso airapo. Epo yano motosa kakaroane Yasupo. Keresoane epo makata rakira yano motosapo. Arirakano aporo metakiramo makata rakira aporo ayiáka somerapo. Paseto, Tikone, Kanisoro aihora aíyaka airapo. Kereso kepoane aporo unihaeaka rekeasimo Kotimo murikimasa aporoane Keresopo. Wate fana Kotimo Yu aporo ararehoasimo epo murikimasa aporoane pusiehokosapo, aisapo. Asiamo e perakarihoamo Yu aporomo kau risiapo. Aporo ane, Yu aporomo namina meaka “Mesaya,” airapo. Arirakano aporo ane Kiriki meaka, “Keresopo,” airapo.
Yu Aporomo Hokono Kesane Oyapo.
Ape Farimaresane Hemakapuko Hokono Kesane Oyapo.
Fana Mosese rea maiya amo, Yu aporo hinamo Iyipi hauaka risia maiya amo, Iyipi aporomo Yu aporo hinamoane rukua mokoatikisapo. Iyipi hauakane metakarikia pusimo, Kotimo Yu aporo hinamoane araresapo. Yu aporomo saro sipi yapi ane ipu ape ikia koroa paisiapo. Paisikino, ipu hokosane Kotimo hepene aporomo rusuafapo. Arirakano ipu apeane hepene aporomo farimaresapo. Asiāne Iyipi aporomo apea saro sipi yapi paiyanafonosekeno, ipu hokosa fana hákasane Kotimo hepene aporomo rupe pusuapo. Asiamo Kotimo Yu aporo hinamo mafasisiane hemakapukua namina yāki suamo hokono kerapo.
Farawa Pirianafonosane Hemakapuko Hokono Kesane Oyapo.
Yu aporo hinamo Iyipi hauaka aeyaka foaka teketarikia pukusasamo, maiya hi fasekeno, farawa pirianafonosane paikia nesapo. Asiamo yāki suamo Yu aporomo Ape Farimaresane Hemakapuko hokono keraka, Farawa Pirianafonosane soko, hemakapuko hokono kerapo.
Penekose Hokono Kesane Oyapo.
Yu aporomo Ape Farimaresane hokono keraka, sere fifiti su (50) menoraka Penekose hokono kerapo. Penekose hokono akera maiya amo, Yu aporomo makata nakosa sūrakano Kotiaki súseaka karapo. Arirakano Yu aporomo Penekose Hokono keraka risia maiya amo, Kotimo ipi Ho Kotesane hauaka wo pusierakano pesapo.
Ape Mano Kisiane Hemakapuko Hokono Kesane Oyapo.
Yu aporo hinamo Iyipi hauaka metakarikia, yao kauanea koraka risia maiya amo, ipu ape mano kikia waka risiapo. Keseke i Kenane hauaka á pauraka namo kakaro apeane kisiapo. Kotimo araresane ipu hemakapuko hokono kesapo. Asiamo yāki suamo ipu apea makeraka ape mano kikia, sokō hakásamo Kotiaki súseraka risike, hokono kerapo.
Yu Aporomo Makata Ainane Oyapo.
Aporo Kau Hahaeraka Patenane Oyapo.
Wate fana Eparahameaki Kotimo someraka, ‘Ne soko nómo aporo ira wainepe pukusane soko nōmo murikimaka, aporo hinamo suane hauaka wo risiamo nōmo ainane hemakapusimo, neane nōmo murikimarakanapo. Asiamo repo hemakapusimo, aporomo tumuru makata ane kau hahaeraka patehoanie. Keseke Kotimo somemaneane Moseseaki kasa maiya amo, epo someraka, “Aporo hokosa fete takapesa maiya ane menorape hikia sere karia paurakano, epo tumuru makata ane kau hahaeraka patehoanie,” aisapo.
Asiamo Kotimo somemane ane Yu aporomo kekemaraka, ipu hemakapuraka, “Isuane Kotimo murikimasa aporopo,” aíyaka hemakapuraka, ipu namina yia makáranapo. Arirakano keseke aporomo Yasuane hemakapusimo, Poremo some karakano, Yu aporohoanafonosane Keresoa paosapo. Asiamo Yu aporo Keresoa paosa aporomo someraka, “Yu aporohoanafonosane Keresoa paosane ipu tumuru makata ane kau hahaeraka patehoanie,” aisapo. Airakano Poremo someraka, “Yu aporohoanafonosane Yu aporo parihoasimo, epo tumuru makata ane kau hahaeraka patehoafunupo. Asiāne Yu aporohoanafonosane Keresoa paohoasimo, epo tumuru makata ane kau hahaeraka patehoane siahoasifareapo. Keresoa paohoasimo, Yasu Keresoaki himu hakásaraka hemakapurane kárapo,” aisapo. Some one repo hemakapusimo Tarira Aporo 15:1-35 á soko, arirakano Karesia 2:1-6 á soko, arirakano Karesia 5:1-15 á soko menohoanie.
Fenena Maiya
Kotimo hauaka kara one rakisia maiya amo, epo sere namasumo rakikia, sere yatipinumo e fenesapo. Asiamo Yu aporomo sere yatipinuane hemakapuraka fenenapo.
Arirakano Yasu kukua turikia pusuane menomo e turikia pusuapo. Asiamo Keresoa paosa aporomo sere ane hemakapukua fenenapo.
Arirakano Yu aporomo sere menonane soko, isiapo Namo aporomo sere menonane soko, hakupo. Maiya omo Yu aporomo fenena maiya sere yatipinuane isiapo namapo, airapo. Arirakano Yu aporomo sere meno airakano, isiapo yatipinupo, airapo.
Yu aporomo fenena maiya ane kakoreamo sere maiya tuakeramo kepomarekea, namamo sere maiya tuakeramo fanapo.
Aporomo Someraka, “Ne Ano Hokono Tumuru Takua Kayae,” Aira Amo Kepoane Oyapo.
Aporo unihaemo aporo metaki someraka, “Ne ano hokono tumuru takua kayeae,” airakanone, aporoane epo makáraraka marerakanapo.
Yu Aporomo Kanisoro
Yu aporomo kanisoro airakane, kamani aporomo kanisoro ayafapo. Pirisiti aporo fanane soko, pirisiti aporo kára yakai ane soko, Yu aporo sisima ane soko namina sarimaraka, Yu aporomo kanisoropo, airapo. Kanisoro aporo sarimasane, aporo yakai ane Satusi aporopo. Makata maroponane soko, makata hukururane soko kanisoro aporoamo somerapo. Asiamo Yasu wasere masa maiya amo kanisoro aporo suane sarimaraka, Yasuane hukurusuapo.
Some Metakirane Oyapo.
Koróto
Koróto hauaka tamo atura hauakayaki hakāsa suasuaraka torapo. Aporomo kokoa, hauaka rakea aseraka morapo. Koróto namoane makosakipoko aporomo ira pairapo. Ira paikia makata pepeno ane paikia fanapo. Koróto namoane aporomo mokoa yokotae hae soko, ikiare menane soko rakirapo. Korótomo makata rakisiane mone káramo roponapo. Arirakano koróto ane keamerakayia ho piakaenapo. (1 Pita 1:7) Koróto mokoako aina ayiáka, siufa soko mokoakosakipoko yainapo. Arirakano siufa ane pakaerakayia ho piakaenapo.
Kiriki
Hauaka meta yano motosa Kiriki hauakapo. Kiriki aporo hinamomo Kiriki meaka somerapo. Kotimo Kawe Someaka Masa sawi ane wate fana aporo metakiramo Kiriki meaka popasapo. Popasane sanasiraka Ikirisi meane soko, Pisini meane soko, Namo Meane soko popasapo. Popasa amo kepoane Kiriki me ayapo. Arirakano Kiriki aporo airane Yu aporohoanafanosaki airapo.
Hauaka
Pisini meaka “kantri,” soko, “provins” soko aíyaka popasane, isiapo Namo meaka maparitaeraka popahoasifasekeno “hauaka” aíyaka popasapo. Repo hemakapuraka, hauaka aíyaka popasane hauaka wakasemarakanareapo, aíyaka hemakapukupo. Hauaka aíyaka popasane, “kantri” soko, “provins” soko isiapo hauaka popasapo.
Taone, Siti
Isiapo “taone” aiyaka popasekenone, ane tesene hákasa popasapo. Arirakano “siti” aíyaka popasekenone, namo kakaro tesene kára ane popasapo.
Kingdom Bilong God
Pisini meaka “Kingdom bilong God” aíyaka popasapo. Popasa amo kepoane oyapo. Kini aporoane Namo meaka aporo unihaepo, airapo. Aporo unihaemo ipi aporo hinamo unihaeaka asekea reane soko, ipi hauaka asekea reane soko, Pisini meaka “kingdom” airapo. Asiamo “kingdom bilong God” airakane, Kotimo aporo hinamo unihaeaka asekea reane soko, epo hauaka asekea reane soko, kepoane ayapo. Arirakano Matiumo Kotimo yano motosane mawakasemanapaka, epo “kingdom bilong God” aíyaka popasafapo. Matiumo “kingdom bilong heven” aíyaka popasapo. Makata tetane hasása yiyapo.
Pikinini Bilong Man
Pisini sawia Yasumo somesane úyaka popasapo, “Mi Pikinini bilong man.” Aíyaka popasane repo hemakapuraka, “Ano aporomo hokosareapo,” aíyaka hemakapukopo. Repo Yu aporomo ainane hemakapusua satiki, repo Yasumo some kepoane hemakapuraka, “Eane kakaro aporopo, aíyaka hemakapufunureapo.
Arirakano Yasuane Pisini meaka, “Mi Pikinini bilong Man,” aíyaka popasane, Yu aporomo kaikia hemakapuraka, “Yasuane Kotimo murikimasa apororeapo,” aíyaka hemakapusuapo. Asia ayiáka wate fana Kotimo ipi porofete aporoaki someraka, “yu, pikinini bilong man” aiyaka somerakano Kotimo Fana Someaka Masa Sawia popahoareapo.
Yis
Makata pirira Pisini meaka yano motosa “yis” airapo. Yisimo ainane oyapo. Yisimo makata torenapo. Toreraka makáranapo. Hinamo farawa paikinako yisi wakasema farawayaki kekeroraka, motokoa asekea nina, yisimo rakiraka reke farawa suane makáranapo. Arirakano yisimo makata torenasamo Kotimo sawia taku meaka makata watikisane yisipo. Asiāne Matiu 13:33 á Yasumo yisiane someraka, yisiane makata kotesa asíapo.
Glori
Pisini meaka “glori” aíyaka popasa kepoane oyapo. Kepo meta, faesa kotesane, airapo. Asiamo Koti hepene yapura reke faesayaki rekenapo. (Ru 2:9, 9:32; TA 22:11, SFT 21:23)
Arirakano kepo meta, wakapu kara ane, airapo. (Yo 1:14, 2:11, 11:40; 2 Te 1:7; SFT 18:1) Asiamo Yasu pariaperamo ipi wakapu kára faesayaki peakosapo. (Mt 24:30; Ru 21:27; Mk 13:26)
Arirakano kepo metane oyapo. Koti ipi kárasasamo isiapo e yano motosane makáraraka kekereraka somerapo. (Mt 25:31; Ru 2:14; Yo 11:4; SFT 1:6, 4:11)
Holi
Pisini meaka “holi” aíyaka popasa kepoane oyapo. Kotimo ipi ainane namo kakaro ereketae kotesa susupo. Makata meta watikisa rekenafapo. Asiasamo Kotimo ipi ainane “holi” airapo. Asiasamo Kotimo ipi ainane “holi” airapo. (Yo 17:11: SFT 3:7, 4:8, 15:4)
Arirakano makata watikisane kikisiraka, Kotipoko koteaka susu rakira ane “holi” airapo. Arirakano Ho Kotesane ipi “holi” airapo. Ho Kotesayaki makata watikisane rekenafapo. Ho Kotesane kakaro kotesa susupo. (Ru 1:35; TA 4:27; 2 Ti 3:15; 2 Pi 1:21)
Arirakano Kotimo makata ane rakisimo Ho Kotesane murikimasasamo eane “holi” airapo. Arirakano makata meta yakapa “holi” airare? Aporomano soko, ape soko, makata metakira makata watikisane kikisiraka, Kotipoko murikimaka kotesa susu ane “holi” airapo. (Mk 6:20; TA 6:13; Ro 12:1, Ta 1:8, 2 Pi 3:11; SFT21:10, 22:11)